Тах1ажжуд – иза суннат ламаз ду, д1авижинчул т1аьхьа хьала а г1еттина деш долу. Имам Ан-Нававис (Дала къинхетам бойла цунах) аьлла: «Буса г1еттина деш долу ламаз (тах1ажжуд) ч1аг1дина суннат ду, цунна т1енисво Къуръанан аяташа, Делан Элчанан (Делера салам-маршалла хуьлийла цунна) суннато, 1еламнехан цхьабарт хиларо». Веза-Сийлахьчу Дала аьлла: «Буьйсанна г1оттуш тах1ажжуд ламаз де ахьа...». «Аль-Исраъ», 79. Абу Х1урайрата (Дела реза хуьлийла цунна) дийцина, Делан Элчано (Делера салам-маршалла хуьлийла цунна) элира, аьлла: «Ламазах дезаниг – парз ламаз д1адаьлча, буьйсанан ламаз ду». Муслим. Тах1ажжуд ламазан лахара барам ши рака1ат ду, лакхарчу бараман тоьхна доза а дац. И ламаз дийр ду ша самаваьлча, 1уьйра ламазна молла кхайкхале хьалха. Буьйса юккъе яхча дина ламаз буьйсанан юьххьехь динчул деза ду, цул деза дерг – буьйса юкъал т1ехъяьлча динарг ду. И ламаз дечу хенахь Фатихьатал т1аьхьа шена хууш долу сурат я аяташ дешар суннат ду. Оцу ламазехь деша билгалдина къастийна сурат я аят дац. Шена хууш дерг дешча, суннат кхочушхуьлу. Источник : ТРК Путь